**Vyhlásenie predkladateľa**

**podľa čl. 23 ods. 3 Legislatívnych pravidiel vlády Slovenskej republiky**

Materiál sa na rokovanie predkladá **s rozporom**

- s **Ministerstvom financií Slovenskej republiky,** ktoré požaduje, aby všetky negatívne vplyvy vyplývajúce z predloženého materiálu boli zabezpečené v rámci schválených limitov

MŠVVaM SR neakceptovalo pripomienku MF SR z dôvodu, že bude požadovať navýšenie rozpočtu kapitoly MŠVVaM zo štátneho rozpočtu z dôvodu zavedenia kompenzačného príspevku.

**- s Odborovým zväzom pracovníkov školstva a vedy na Slovensku,** ktoré

* žiada doplniť, že ak pedagogický zamestnanec vykonal prvú atestáciu pre vyšší stupeň vyžadovaného vzdelania a kategóriu, pre ktorú je kvalifikovaný, zaradí sa do kariérového stupňa pedagogický zamestnanec s prvou atestáciou, aj keď bude zaradený v inej kategórií, ku ktorej má vykonanú prvú atestáciu. Obdobne to žiadajú aj pri druhej atestácii,
* žiada, aby bola povinnosť riaditeľa znížiť supervízorovi základný úväzok,
* žiada, aby bol kompenzačný príspevok súčasťou platu a aby bola ku kompenzačnému príspevku vydaná vyhláška.

MŠVVaM SR neakceptovalo pripomienky OZPŠaV z dôvodov, že

* prvá pripomienka je nad rámec celkového konceptu profesijného rozvoja a kariérového rastu pedagogického zamestnanca v súčasnom zákone a vracia systém do obdobia účinnosti vyhlášky č. 41/1996 Z. z.,
* by išlo by o výrazné navýšenie vplyvov na štátny rozpočet,
* kompenzačný príspevok bude vyplácaný zo zdrojov štátneho rozpočtu a v nadväznosti na to by vyhláška musela byť pravidelne novelizovaná a menená, keďže sa bude meniť výška, účel a pod.

**Republikovou úniou zamestnávateľov a Asociáciou priemyselných zväzov a dopravy**, ktoré žiadajú doplniť, aby sa do vyššieho kariérového stupňa zaradil aj zamestnanec, SZČO alebo hlavný inštruktor, keď najmenej tri roky pôsobil v oblasti súvisiacej s obsahom vyučovacieho predmetu, ak ide o učiteľa odborných vyučovacích predmetov strednej odbornej školy zapojenej v systéme duálneho vzdelávania.

MŠVVaM SR neakceptovalo pripomienky RÚZ a APZD z dôvodu, že musí ísť o systémové riešenie, ktorým by sa MŠVVaM SR zaoberalo pri novele zákona č. 138/2019 Z. z. v roku 2025.

Materiál sa na rokovanie predkladá **bez rozporov** s ostatnými povinne pripomienkujúcimi subjektmi.